钦定古今图书集成/方舆汇编/职方典/第1522卷 > 《西南彝论》元·脱脱
## 钦定古今图书集成/方舆汇编/职方典/第1522卷 > 《西南彝论》元·脱脱

黔州、涪州徼外，汉牂柯郡西南诸蛮也。其俗椎髻左
衽，或编发，随畜牧迁徙无常，喜险阻，善战斗。部族共
一姓，虽各有君长，而风俗略同。宋初以来，有龙番、方
番、张番、石番、罗番者，号“五姓番”，皆常奉职贡，受爵命。
神宗熙宁六年，五番八百九十人入觐，贡丹砂、毡、马，
赐袍带、银帛有差。其后比岁继来，往返万里。神宗悯
其勤，诏其五姓番五岁听一贡，人有定数，无辄增加，
及别立首领，以息公私之扰。命宋敏求编次诸国《贡
奉录》，客省四方馆撰仪，皆著为式。元丰五年，张番乞
添贡奉，人至三百。诏故事以七十人为额，不许。七年，
西南程番乞贡方物，愿依五姓番例注籍，从之。绍圣
四年，龙番皆贡方物。龙氏于诸姓为最大，其贡奉尤
频，数使者但衣布袍，至假伶人之衣入见，盖实贫陋，
所冀者恩赏而已。故事，蛮彝入贡，虽交趾、于阗之属，
皆御前殿见之，独此诸番见于后殿，盖卑之也。元符
二年，又有牟韦番入贡，诏以进奉人为郎将。诸番部
族数十，独五姓最著。程氏、韦氏皆比附五姓，故号“西
南七番”云。